Goga, Pavol, poslanec NR SR (2015-11-25):
Ďakujem za slovo, vážená pani podpredsedníčka. Kolegyne, kolegovia, pán minister, dovoľte mi, aby som aj ja podal pozmeňujúci a doplňujúci návrh k vládnemu návrhu zákona o športe a o zmene a doplnení niektorých zákonov. Dovoľte, najskôr teda prečítam tento môj pozmeňujúci návrh. K čl. I 1. V § 75 ods. 4 sa vypúšťajú slová „vo výške zodpovedajúcej 7 % z príjmov podľa § 77 ods. 1 písm. a) a b)“. 2. V § 75 ods. 5 sa vypúšťajú slová „vo výške zodpovedajúcej 2 % z príjmov podľa § 77 ods. 1 písm. a) a b)“. 3. V § 75 ods. 6 sa vypúšťajú slová „vo výške zodpovedajúcej 3,5 % z príjmov podľa § 77 ods. 1 písm. a) a b)“. Odôvodnenie k bodom 1 až 3: Ide o legislatívno-technickú úpravu súvisiacu s bodom 5. 4. V § 77 ods. 1 písm. c) sa slovo „príspevky“ nahrádza slovom „prostriedky“ a na konci sa pripájajú tieto slová: „podľa § 75 ods. 1“. Odôvodnenie: Ide o terminologickú úpravu a spresnenie z dôvodu, že prostriedky na národné športové projekty podľa § 75 ods. 2 sú súčasťou prostriedkov podľa § 77 ods. 1 písm. a). 5. V § 77 ods. 2 znie: „(2) Prostriedky podľa ods. 1 písm. a) a b) okrem príspevkov na národný športový projekt podľa § 75 ods. 1, ak boli zahrnuté do prostriedkov podľa ods. 1 písm. a), sa použijú: a) vo výške najmenej 80 % na poskytovanie príspevku uznanému športu, b) vo výške najmenej 7 % na národný športový projekt podľa § 75 ods. 4, c) vo výške najmenej 2 % na národný športový projekt podľa § 75 ods. 5, d) vo výške najmenej 3,5 % na národný športový projekt podľa § 75 ods. 6, e) v zvyšnej časti na poskytovanie dotácie podľa § 70, národné športové projekty podľa § 75 ods. 2, náklady na správu a prevádzku informačného systému športu a vzdelávanie a skúšku kontrolórov.“ Odôvodnenie: Upresňuje sa základ čiastky, z ktorej sa bude vypočítavať príspevok k uznanému športu podľa vzorca, a to tak, že do základu pre výpočet sa nebudú započítavať prostriedky zahrnuté do rozpočtovej kapitoly ministerstva školstva, vedy, výskumu a športu určené na šport podľa § 77 ods. 1 písm. a), ktoré sú účelovo určené na iné národné športové projekty podľa § 75 ods. 1 a všetky príspevky vypočítavané z tohto základu sa sústreďujú v jednom ustanovení (pôvodne boli uvedené v § 75 ods. 4, 5 a 6 návrhu zákona). Zároveň navrhujem vyňať bod 88 spoločnej správy na samostatné hlasovanie. 6. § 102 sa dopĺňa odsekom 7, ktorý znie: „(7) Projekt výstavby Národného futbalového štadiónu v Bratislave a projekt Financovanie rekonštrukcie, modernizácie a budovania ligových futbalových štadiónov na roky 2013 až 2022 sa považujú za národné športové projekty podľa § 75 ods. 1.“ Odôvodnenie: Upravuje sa, že prebiehajúci projekt výstavby Národného futbalového štadiónu v Bratislave a projekt Financovanie rekonštrukcie, modernizácie a budovania ligových futbalových štadiónov na roky 2013 až 2022 sa na účely zákona o športe budú považovať za národné športové projekty podľa § 75 ods. 1, na základe čoho prostriedky alokované do rozpočtovej kapitoly ministerstva školstva, vedy, výskumu a športu na šport na tieto projekty nebudú zarátané do základu pre výpočet príspevku uznanému športu podľa vzorca a príspevkov na národné športové projekty podľa § 75 ods. 4 až 6. Toľko k môjmu pozmeňovaciemu a doplňujúcemu návrhu. Na záver mi dovoľte, aby som aj ja vyjadril poďakovanie za prípravu a za celkové znenie tohto zákona. Myslím si, že určitým spôsobom vyjadruje pozitívnu energiu pre športové odvetvia na Slovensku a že pomôže nielen profesionálnemu športu, ale aj športu amatérskemu, aby ten šport zostal fenoménom na Slovensku aj naďalej. Pekný večer, ďakujem.